stanford-oval/wikipedia huggingface dataset:
สมเด็จพระเจ้าบรมวงศ์เธอ กรมพระยาเทวะวงศ์วโรปการ

| สมเด็จพระเจ้าบรมวงศ์เธอ กรมพระยาเทวะวงศ์วโรปการ |
| --- | --- |
สมเด็จพระเจ้าบรมวงศ์เธอ ชั้น 4 พระองค์เจ้าชั้นเอก

เสนาบดีกระทรวงต่างประเทศ
ดำรงตำแหน่ง: 12 มิถุนายน พ.ศ. 2428 - 28 มิถุนายน พ.ศ. 2466
ก่อนหน้า: เจ้าพระยาภาณุวงศ์มหาโกษาธิบดี (ท้วม บุนนาค)
ถัดไป: พระวรวงศ์เธอ กรมหมื่นเทววงศวโรทัย

ประสูติ: 27 พฤศจิกายน พ.ศ. 2401
สิ้นพระชนม์: 28 มิถุนายน พ.ศ. 2466 (64 ปี)
หม่อม: หม่อมใหญ่ เทวกุล ณ อยุธยา   หม่อมลม้าย เทวกุล ณ อยุธยา   หม่อมเหมือน เทวกุล ณ อยุธยา   หม่อมปุ่น เทวกุล ณ อยุธยา   หม่อมอบ เทวกุล ณ อยุธยา   หม่อมพุก เทวกุล ณ อยุธยา   หม่อมจันทร์ เทวกุล ณ อยุธยา
พระบุตร: 48 องค์
ราชสกุล: เทวกุล
ราชวงศ์: จักรี
พระบิดา: พระบาทสมเด็จพระจอมเกล้าเจ้าอยู่หัว
พระมารดา: สมเด็จพระปิยมาวดี ศรีพัชรินทรมาตา
มหาอำมาตย์นายก สมเด็จพระเจ้าบรมวงศ์เธอ กรมพระยาเทวะวงศ์วโรปการ อดีตเสนาบดีกระทรวงต่างประเทศ องคมนตรีในพระบาทสมเด็จพระจุลจอมเกล้าเจ้าอยู่หัว สมุหมนตรีและองคมนตรีในพระบาทสมเด็จพระมงกุฎเกล้าเจ้าอยู่หัว เป็นพระราชโอรสในพระบาทสมเด็จพระจอมเกล้าเจ้าอยู่หัวกับ สมเด็จพระปิยมาวดี ศรีพัชรินทรมาตา (เจ้าคุณจอมมารดาเปี่ยม ในรัชกาลที่ 4) ร่วมพระชนนีเดียวกับสมเด็จพระศรีสวรินทิราบรมราชเทวี พระพันวัสสาอัยยิกาเจ้า, สมเด็จพระศรีพัชรินทราบรมราชินีนาถ พระบรมราชชนนีพันปีหลวง และสมเด็จพระนางเจ้าสุนันทากุมารีรัตน์ พระบรมราชเทวี และเป็นพระปัยยกา (ทวด) ในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
พระประวัติ > ประสูติ

สมเด็จพระเจ้าบรมวงศ์เธอ กรมพระยาเทวะวงศ์วโรปการ มีพระนามเดิมว่า พระเจ้าลูกยาเธอ พระองค์เจ้าเทวัญอุไทยวงศ์ ประสูติเมื่อวันเสาร์ เดือน 12 แรม 7 ค่ำ ปีมะเมียสัมฤทธิศก จ.ศ. 1220 ตรงกับวันที่ 27 พฤศจิกายน พ.ศ. 2401 ในพระบรมมหาราชวัง โดยเป็นพระเจ้าลูกเธอชั้นกลาง ลำดับที่ 42 ในจำนวนทั้งหมด 84 พระองค์ ทรงมีพระเชษฐา พระขนิษฐา และพระอนุชาร่วมพระมารดาอีก 5 พระองค์ ได้แก่
พระองค์เจ้าอุณากรรณอนันตนรไชย (พระองค์นี้ได้รับพระนามตามบทบาทของเจ้าจอมมารดา)
พระองค์เจ้าเทวัญอุไทยวงศ์ (สมเด็จพระเจ้าบรมวงศ์เธอ กรมพระยาเทวะวงศ์วโรปการ)
พระองค์เจ้าสุนันทากุมารีรัตน์ (สมเด็จพระนางเจ้าสุนันทากุมารีรัตน์ พระบรมราชเทวีพระองค์แรกในรัชกาลที่ 5)
พระองค์เจ้าสว่างวัฒนา (สมเด็จพระศรีสวรินทิราบรมราชเทวี พระพันวัสสาอัยยิกาเจ้า)
พระองค์เจ้าเสาวภาผ่องศรี (สมเด็จพระศรีพัชรินทราบรมราชินีนาถ พระบรมราชชนนีพันปีหลวง)
พระองค์เจ้าสวัสดิโสภณ (สมเด็จพระเจ้าบรมวงศ์เธอ กรมพระสวัสดิวัดนวิศิษฎ์)
พระประวัติ > การศึกษา

เมื่อทรงพระเยาว์ ทรงได้รับการศึกษาขั้นต้นเขียนอ่านภาษาไทยในสำนักพระองค์เจ้าหญิงมณี และพระองค์เจ้าหญิงกฤษณา ซึ่งเป็นพระเจ้าลูกเธอในพระบาทสมเด็จพระนั่งเกล้าเจ้าอยู่หัว ทรงศึกษาภาษาบาลี แล้วเข้าชั้นมัธยมศึกษาในสำนักพระยาปริยัติธรรมธาดา (เปี่ยม) ผนวชเป็นสามเณร ไปประทับอยู่วัดบวรนิเวศราชวรวิหาร ทรงศึกษาพระธรรมวินัยในสำนักสมเด็จพระมหาสมณเจ้า กรมพระยาปวเรศวริยาลงกรณ์ ทรงเล่าเรียนภาษาอังกฤษที่โรงเรียนหลวง ที่พระบาทสมเด็จพระจุลจอมเกล้าเจ้าอยู่หัวทรงตั้งขึ้นภายในกรมทหารมหาดเล็กในพระบรมมหาราชวังกระทั่งลาผนวชและเข้ารับราชการ
พระประวัติ > รับราชการ

สมเด็จฯ กรมพระยาเทวะวงศ์วโรปการ ทรงบริหารราชการแผ่นดินตลอดพระชนม์ชีพ จากรัชกาลที่ 5 ถึงรัชกาลที่ 6 พระบาทสมเด็จพระจุลจอมเกล้าเจ้าอยู่หัวโปรดเกล้าฯ ให้ทรงดำรงตำแหน่งไปรเวตสิเกรตารีฝรั่ง (ราชเลขานุการฝ่ายต่างประเทศ) ทำหน้าที่ดูแลงานต่างประเทศ ทรงมีบทบาทสำคัญด้านการทูต เป็นผู้เจรจาข้อพิพาทกับประเทศฝรั่งเศส ครั้งวิกฤตการณ์ ร.ศ. 112 ทรงเสนอให้มีการตั้งสถานทูตในต่างประเทศ ที่ทวีปยุโรปและสหรัฐอเมริกา ทรงว่าราชการเป็นเสนาบดีกระทรวงการต่างประเทศทั้งในรัชกาลที่ 5 และรัชกาลที่ 6 เป็นเวลา 37 ปี จนได้ชื่อว่าเป็น องค์บิดาแห่งการต่างประเทศของไทย
นอกเหนือจากการงานด้านการต่างประเทศ ได้ทรงงานที่สำคัญตลอดพระชนม์ชีพอีกหลายด้านเช่น ได้ทรงดำรงตำแหน่งนายกสภาการคลังในปี พ.ศ. 2465  ทรงดำรงตำแหน่งรัฐมนตรีสภา เมื่อปี พ.ศ. 2437 และทรงดำรงตำแหน่งองคมนตรีเมื่อวันที่ 7 พฤษภาคม พ.ศ. 2430 ตั้งแต่ในรัชสมัยพระบาทสมเด็จพระจุลจอมเกล้าเจ้าอยู่หัวจนถึงรัชสมัยพระบาทสมเด็จพระมงกุฎเกล้าเจ้าอยู่หัว
พระบาทสมเด็จพระมงกุฎเกล้าเจ้าอยู่หัวทรงพระกรุณาโปรดเกล้าฯแต่งตั้งให้เป็นสมุหมนตรี (เทียบเท่าราชองครักษ์พิเศษของฝ่ายทหาร) ในวันที่ 16 ธันวาคม พ.ศ. 2453 และทรงพระกรุณาโปรดเกล้าฯ ให้เลื่อนกรมขึ้นเป็น สมเด็จพระเจ้าบรมวงศ์เธอ กรมพระยาเทววะวงศ์วโรปการ เมื่อวันที่ 11 พฤศจิกายน พ.ศ. 2459 นอกจากนี้ยังได้รับพระราชยศมหาอำมาตย์นายก ซึ่งเป็นยศที่สูงสุดของข้าราชการพลเรือน (เทียบเท่าจอมพล) และทรงเป็นผู้ดูแลพระนครเมื่อทรงไม่ประทับอยู่ในพระนคร
สมเด็จพระเจ้าบรมวงศ์เธอ กรมพระยาเทวะวงศ์วโรปการ ทรงสนพระทัยในวิชาโหราศาสตร์ เมื่อ พ.ศ. 2432 พระบาทสมเด็จพระจุลจอมเกล้าเจ้าอยู่หัวทรงประกาศใช้ปฏิทินแบบใหม่ตามสุริยคติตามแบบสากล จากเดิมที่ประเทศไทยใช้แบบจันทรคติ สมเด็จฯ กรมพระยาเทวะวงศ์วโรปการ ทรงเป็นผู้คิดปฏิทินไทยใช้ตามสุริยคติ เรียกว่า เทวะประติทิน มีการกำหนดชื่อเดือนขึ้นมาใหม่ จากเดิมที่ใช้ เดือนอ้าย เดือนยี่ ถึงเดือนสิบสอง เป็นชื่อเดือนแบบที่ใช้กันอยู่ในปัจจุบัน
พระบาทสมเด็จพระมงกุฎเกล้าเจ้าอยู่หัวพระราชทานสร้างวังให้สมเด็จฯ กรมพระยาเทวะวงศ์วโรปการ บนที่ดินพระราชทานจากพระบาทสมเด็จพระจุลจอมเกล้าเจ้าอยู่หัว ชื่อว่า วังเทวะเวสม์
พระประวัติ > สิ้นพระชนม์

สมเด็จพระเจ้าบรมวงศ์เธอ กรมพระยาเทวะวงศ์วโรปการ สิ้นพระชนม์ในรัชกาลที่ 6 เมื่อวันพฤหัสบดี เดือน 8 แรม 1 ค่ำ ปีกุนเบญจศก จ.ศ. 1285 ตรงกับวันที่ 28 มิถุนายน พ.ศ. 2466 พระชันษา 64 ปี มีพระราชพิธีพระราชทานเพลิงพระศพเมื่อวันที่ 14 ธันวาคม พ.ศ. 2466 ณ พระเมรุ ท้องสนามหลวง
พระเกียรติยศ > พระอิสริยยศ

| ธรรมเนียมพระยศของ สมเด็จพระเจ้าบรมวงศ์เธอ กรมพระยาเทวะวงศ์วโรปการ |
| --- | --- |
ธงประจำพระอิสริยยศ
ตราประจำพระองค์
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
27 พฤศจิกายน พ.ศ. 2401 - 1 ตุลาคม พ.ศ. 2411 : พระเจ้าลูกยาเธอ พระองค์เจ้าเทวัญอุไทยวงศ์
1 ตุลาคม พ.ศ. 2411 - 23 พฤษภาคม พ.ศ. 2424 : พระเจ้าน้องยาเธอ พระองค์เจ้าเทวัญอุไทยวงศ์
23 พฤษภาคม พ.ศ. 2424 - 1 กรกฎาคม พ.ศ. 2429 : พระเจ้าน้องยาเธอ กรมหมื่นเทวะวงศ์วโรประการ
1 กรกฎาคม พ.ศ. 2429 - 11 พฤศจิกายน พ.ศ. 2454 : พระเจ้าน้องยาเธอ กรมหลวงเทวะวงศ์วโรประการ
11 พฤศจิกายน พ.ศ. 2454 - 11 พฤศจิกายน พ.ศ. 2459 : พระเจ้าบรมวงศ์เธอ กรมพระเทวะวงศ์วโรปการ ขัตติยพิศาลสุรบดี ศรีพัชรินทรภราดร สโมสรอเนกศาสตร์วิบูลย์ เกียรติจำรุญไพรัชการ ศุภสมาจารสารสมบัติ มัทวเมตตาธยาศรัย ศรีรัตนตรัยคุณานุสรสุนทรธรรมบพิตร
11 พฤศจิกายน พ.ศ. 2459 - 28 มิถุนายน พ.ศ. 2466 : สมเด็จพระเจ้าบรมวงศ์เธอ กรมพระยาเทวะวงศ์วโรปการ ขัตติยพิศาลสุรบดี บรมราชินีศรีพัชรินทรภราดร สโมสรอเนกนิติปรีชา มหาสุมันตยานุวัตรวิบุลย์ ไพรัชราชกิจจาดุลสุนทรปฏิภาณ นิรุกติญาณวิทยาคณนาทิศาสตร์ โหรกลานุวาทนานาปกรณ์ เกียรติกำจรจิรกาล บริบูรณคุณสารสมบัติ สุจริตสมาจารวัตร มัทวเมตตาชวาธยาศรัย ศรีรัตนตรัยสรณธาดา กัลยาณธรรมิกนาถบพิตร
พระเกียรติยศ > เครื่องราชอิสริยาภรณ์

สมเด็จพระเจ้าบรมวงศ์เธอ กรมพระยาเทวะวงศ์วโรปการ ทรงได้รับพระราชทานเครื่องราชอิสริยาภรณ์ทั้งสยามและต่างประเทศ ดังนี้
พระเกียรติยศ > เครื่องราชอิสริยาภรณ์ > เครื่องราชอิสริยาภรณ์สยาม

พ.ศ. 2425 –  เครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์ (ม.จ.ก.) (ฝ่ายหน้า)
พ.ศ. 2429 –  เครื่องราชอิสริยาภรณ์อันเป็นโบราณมงคลนพรัตนราชวราภรณ์ (น.ร.) (ฝ่ายหน้า)
พ.ศ. 2443 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้าวิเศษ (ป.จ.ว.) (สังวาลลงยาราชาวดีดาราประดับเพ็ชร์)
พ.ศ. 2454 –  เครื่องราชอิสริยาภรณ์รัตนวราภรณ์ (ร.ว.) (ฝ่ายหน้า)‎
พ.ศ. 2454 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2461 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2454 –  เครื่องราชอิสริยาภรณ์วชิรมาลา (ว.ม.ล.)
พ.ศ. 2436 –  เหรียญดุษฎีมาลา เข็มราชการแผ่นดิน (ร.ด.ม.(ผ))
พ.ศ. 2433 –  เหรียญดุษฎีมาลา เข็มศิลปวิทยา (ร.ด.ม.(ศ))
พ.ศ. 2436 –  เหรียญดุษฎีมาลา เข็มราชการในพระองค์ (ร.ด.ม.(พ))
พ.ศ. 2452 –  เหรียญจักรพรรดิมาลา (ร.จ.พ.)
พ.ศ. 2447 –  เหรียญรัตนาภรณ์ รัชกาลที่ 4 ชั้นที่ 2 (ม.ป.ร.2)
พ.ศ. 2451 –  เหรียญรัตนาภรณ์ รัชกาลที่ 5 ชั้นที่ 1 (จ.ป.ร.1)
พ.ศ. 2453 –  เหรียญรัตนาภรณ์ รัชกาลที่ 6 ชั้นที่ 1 (ว.ป.ร.1)
พ.ศ. 2425 –  เหรียญสตพรรษมาลา (ส.ม.)
พ.ศ. 2436 –  เหรียญรัชฎาภิเศกมาลา (ร.ศ.)
พ.ศ. 2440 –  เหรียญประพาสมาลา (ร.ป.ม.)
พ.ศ. 2441 –  เหรียญราชินี (ส.ผ.)
พ.ศ. 2446 –  เหรียญทวีธาภิเศก (ท.ศ.)
พ.ศ. 2450 –  เหรียญรัชมงคล (ร.ร.ม.)
พ.ศ. 2451 –  เหรียญรัชมังคลาภิเศก รัชกาลที่ 5 (ร.ม.ศ.5)
พ.ศ. 2454 –  เหรียญบรมราชาภิเษก รัชกาลที่ 6 (ร.ร.ศ.6)
พระเกียรติยศ > เครื่องราชอิสริยาภรณ์ > เครื่องราชอิสริยาภรณ์ต่างประเทศ

รัสเซีย :
พ.ศ. 2434 –  เครื่องราชอิสริยาภรณ์นักบุญอันนา ชั้นที่ 1
พ.ศ. 2449 –  เครื่องราชอิสริยาภรณ์นักบุญอะเลคซันดร์ เนฟสกี ชั้นที่ 1
ฝรั่งเศส :
พ.ศ. 2450 –  เครื่องอิสริยาภรณ์เลฌียงดอเนอร์ ชั้นที่ 1
ญี่ปุ่น :
พ.ศ. 2452 –  เครื่องราชอิสริยาภรณ์อาทิตย์อุทัย ชั้นสูงสุดประดับดอกคิริ
ปรัสเซีย :
พ.ศ. 2430 –  เครื่องราชอิสริยาภรณ์นกอินทรีแดง ชั้นที่ 1
พ.ศ. ไม่ปรากฏ –  เครื่องราชอิสริยาภรณ์มงกุฎปรัสเซีย ชั้นที่ 1
อิตาลี :
พ.ศ. 2435 –  เครื่องราชอิสริยาภรณ์นักบุญมอริซและลาซารัส ชั้นที่ 1
พ.ศ. ไม่ปรากฏ –  เครื่องราชอิสริยาภรณ์มงกุฎอิตาลี ชั้นที่ 1
บริเตนใหญ่ :
พ.ศ. 2463 –  เครื่องราชอิสริยาภรณ์จักรวรรดิบริติช ชั้นประถมาภรณ์ (ฝ่ายพลเรือน)
ออสเตรีย-ฮังการี :
พ.ศ. 2456 –  เครื่องราชอิสริยาภรณ์เลโอพ็อลท์ ชั้นที่ 1
เดนมาร์ก :
พ.ศ. 2445 –  เครื่องราชอิสริยาภรณ์แดนเนอโบร ชั้นที่ 1
สวีเดนและนอร์เวย์ :
พ.ศ. 2430 –  เครื่องราชอิสริยาภรณ์วาซา ชั้นที่ 1
โปรตุเกส :
พ.ศ. 2436 –  เครื่องเสนาอิสริยาภรณ์แห่งพระคริสต์ ชั้นที่ 1
เบราน์ชไวค์ :
พ.ศ. 2452 –  เครื่องราชอิสริยาภรณ์สิงโตไฮน์ริช ชั้นที่ 1 (พิเศษ)
พระเกียรติยศ > สถานที่อันเนื่องด้วยพระนาม

สถาบันการต่างประเทศเทวะวงศ์วโรปการ กระทรวงการต่างประเทศ
พระเกียรติยศ > พระสมัญญานาม

พระบิดาแห่งการทูตไทย
องค์บิดาแห่งการต่างประเทศของไทย
พระยศ

| มหาอำมาตย์เอกนายก นายพลเอก นายหมู่ใหญ่ สมเด็จพระเจ้าบรมวงศ์เธอ กรมพระยาเทวะวงศ์วโปการ |
| --- | --- |
รับใช้: กองทัพบกสหราชอาณาจักร กองทัพบกสยาม กองเสือป่า
ชั้นยศ:  พลเอก (สหราชอาณาจักร)  พลเอก   นายหมู่ใหญ่ (สยาม)
พระยศ > พระยศทหาร

นายพลเอก
พระยศ > พระยศพลเรือน

มหาอำมาตย์นายก
มหาอำมาตย์เอก
พระยศ > พระยศเสือป่า

นายหมู่ใหญ่
นายกองตรี
ยุทธจักร เรืองวรบูรณ์

| ยุทธจักร เรืองวรบูรณ์ป> ม., ท.ช..ข้อมูลส่วนบุคคล |
| --- | --- |
เกิด: 18 พฤษภาคม พ.ศ. 2519 (48 ปี)
พรรคการเมือง: เพื่อไทย
คู่สมรส: สิริพร ศิริโพธิกุล

ยุทธจักร เรืองวรบูรณ์ (เกิด 18 พฤษภาคม พ.ศ. 2519) อดีตสมาชิกสภาผู้แทนราษฎรจังหวัดนครพนม เขต 1 สังกัดพรรคเพื่อไทย
ประวัติ

ยุทธจักร เรืองวรบูรณ์ เกิดเมื่อวันที่ 18 พฤษภาคม พ.ศ. 2519 เป็นบุตรของนายอิทธิพล เรืองวรบูรณ์ อดีต ส.ว.สรรหา และนางบานเย็น เรืองวรบูรณ์ มีพี่น้อง 5 คน หนึ่งในนั้นคือนายยุทธนา เรืองวรบูรณ์ นายกเทศมนตรีตำบลศรีสงคราม อำเภอศรีสงคราม สำเร็จการศึกษาปริญญาตรี สาขานิเทศศาสตร์ มหาวิทยาลัยธุรกิจบัณฑิต สมรสกับนางสาวสิริพร ศิริโพธิกุล
งานการเมือง

อดีตเป็นประธานสภาเทศบาลตำบลศรีสงคราม (พ.ศ. 2547 - 2551) ต่อมา พ.ศ. 2551 ได้รับเลือกเป็นกำนันตำบลศรีสงคราม พ.ศ. 2554 ลงสมัครรับเลือกตั้งสมาชิกสภาผู้แทนราษฎรจังหวัดนครพนมเป็นครั้งแรก สังกัดพรรคเพื่อไทย แข่งกับนายศุภชัย โพธิ์สุ อดีตรัฐมนตรีช่วยว่าการกระทรวงเกษตรและสหกรณ์ และอดีต ส.ส.นครพนม หลายสมัย จากพรรคภูมิใจไทย โดยนายยุทธจักรสามารถเอาชนะได้ด้วยคะแนน 38,868 ต่อ 32,308 คะแนน
เขาลงสมัครรับเลือกตั้งในพื้นที่จังหวัดนครพนมในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคเพื่อไทย โดยครั้งนี้ ฝ่ายศุภชัยกลับมาชนะนายยุทธจักรด้วยคะแนน 48,719	ต่อ 21,049 คะแนน
งานการเมือง > สมาชิกสภาผู้แทนราษฎร

ยุทธจักร เรืองวรบูรณ์ ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดนครพนม สังกัดพรรคเพื่อไทย
เครื่องราชอิสริยาภรณ์

พ.ศ. 2555 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
พ.ศ. 2554 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)
แหล่งข้อมูลอื่น

นายยุทธจักร เรืองวรบูรณ์ เก็บถาวร 2012-08-06 ที่ เวย์แบ็กแมชชีน, เว็บไซต์รัฐสภาไทย
บัญชีแสดงรายการทรัพย์สินและหนี้สินของนายยุทธจักร เรืองวรบูรณ์[ลิงก์เสีย], สำนักงานคณะกรรมการป้องกันและปราบปรามการทุจริตแห่งชาติ
ข้อมูลนักการเมืองไทย (นายยุทธจักร เรืองวรบูรณ์), ศูนย์ข้อมูลนักการเมือง
วัดหงษ์ (จังหวัดบุรีรัมย์)

| วัดหงษ์ |
| --- | --- |
องค์พระเจ้าใหญ่ พระพุทธรูปศักดิ์สิทธิ์ของทางวัด

ชื่อสามัญ: วัดศีรษะแรด
ที่ตั้ง: ตำบลมะเฟือง อำเภอพุทไธสง จังหวัดบุรีรัมย์
ประเภท: วัดราษฎร์
นิกาย: มหานิกาย (เถรวาท)
พระประธาน: พระเจ้าใหญ่ พระพุทธรูปปางมารวิชัย
จุดสนใจ: พระเจ้าใหญ่ พระพุทธรูปปางมารวิชัย
 สถานีย่อยพระพุทธศาสนา
วัดหงษ์ หรือ วัดศีรษะแรด ตั้งอยู่ที่อำเภอพุทไธสง จังหวัดบุรีรัมย์ เป็นที่ประดิษฐานพระเจ้าใหญ่ พระพุทธรูปปางมารวิชัย ซึ่งได้รับการค้นพบในราว พ.ศ. 1792 โดยท้าวศรีปาก (นา) และไพร่พลซึ่งตามแรดใหญ่มา จึงได้มีการตั้งรกรากในบริเวณนั้น แต่ก็ได้เสื่อมลงตามกาลเวลา ต่อมาในพ.ศ. 2200 พรานป่า 2 คนได้ตามหงส์เข้ามาในป่า ได้พบองค์พระเจ้าใหญ่ ซากเจดีย์ นอแรด และกระดูกแรด จึงชวนผู้คนมาตั้งรกราก ตั้งชื่อว่า บ้านศีรษะแรด และสร้างวัดชื่อ วัดหงษ์ และในปี พ.ศ. 2513 ได้มีการขุดค้นพบพระปรางค์สูง 70 เซนติเมตร ในบริเวณวิหารพระเจ้าใหญ่อีกด้วย เเละในช่วง วันขึ้น 14 ค่ำถึงวันแรม 1 ค่ำ เดือน 3 ของทุกปี จะมีการจัดงานเทศกาลปิดทองพระเจ้าใหญ่วัดหงษ์ ซึ่งเป็นพระพุทธรูปศักดิ์สิทธิ์ของบุรีรัมย์ มีการทำบุญไหว้พระและมีมหรสพต่าง ๆ มากมาย รวม 7 วัน 7 คืน
จักรวาลภาพยนตร์มาร์เวล: เฟสห้า

| จักรวาลภาพยนตร์มาร์เวล: เฟสห้า |
| --- | --- |
สร้างจาก: ตัวละครที่ตีพิมพ์ โดย มาร์เวลคอมิกส์
อำนวยการสร้าง:   เควิน ไฟกี  สตีเฟน บรูสซาร์ด (AM&W:Q)  ไรอัน เรย์โนลส์ (DP&W)  ชอว์น เลวี (DP&W)  ลอเรน ชูเลอร์ ดอนเนอร์ (DP&W)  เนต มัวร์ (CA:BNW) 
นักแสดงนำ: ดูด้านล่าง
บริษัทผู้สร้าง:   มาร์เวลสตูดิโอส์  มาร์เวลสตูดิโอส์แอนิเมชัน (IAG, WIF & YFNSM)  แมกซิมัมเอฟเฟิร์ต (DP&W)  ทเวนตีวันแลปส์เอนเทอร์เทนเมนต์ (DP&W)  พรอกซิมิตีมีเดีย (IH)  
ผู้จัดจำหน่าย:   วอลต์ดิสนีย์สตูดิโอส์โมชันพิกเชอส์  ดิสนีย์แพลตฟอร์มดิสทริบิวชัน (ละครชุดดิสนีย์+) 
วันฉาย: ค.ศ. 2023–2025
ประเทศ: สหรัฐ
ภาษา: อังกฤษ
ทุนสร้าง: รวม (5 เรื่อง): 1.39 พันล้านดอลลาร์สหรัฐ
ทำเงิน: รวม (5 เรื่อง): 3.21 พันล้านดอลลาร์สหรัฐ
| เฟสของ จักรวาลภาพยนตร์มาร์เวล |
| --- | --- |
 ดิอินฟินิตีซากา  เฟสหนึ่ง (ค.ศ. 2008–2012)  เฟสสอง (ค.ศ. 2013–2015)  เฟสสาม (ค.ศ. 2016–2019) 
 เดอะมัลติเวิร์สซากา  เฟสสี่ (ค.ศ. 2021–2022)  เฟสห้า (ค.ศ. 2023–2025)  เฟสหก (ค.ศ. 2025–2027) 
 รายชื่อ  ภาพยนตร์ •  ละครชุด 
ด ค ก
เฟสห้า ของจักรวาลภาพยนตร์มาร์เวล (MCU) เป็นกลุ่มภาพยนตร์และละครชุดทางโทรทัศน์อเมริกันแนวซูเปอร์ฮีโรที่สร้างโดยมาร์เวลสตูดิโอส์ สร้างจากตัวละครที่ปรากฏในสิ่งพิมพ์ของมาร์เวลคอมิกส์ เฟสห้าประกอบด้วยผลงานที่สร้างโดยมาร์เวลสตูดิโอส์ที่ปล่อยตั้งแต่ ค.ศ. 2023 ถึงกลาง ค.ศ. 2025 โดยวอลต์ดิสนีย์สตูดิโอส์โมชันพิกเชอส์เป็นผู้จัดจำหน่ายภาพยนตร์ ในขณะที่ละครชุดจะเผยแพร่บนดิสนีย์+ ละครชุดคนแสดงจะออกอากาศภายใต้ชื่อ "มาร์เวลเทเลวิชัน" ของมาร์เวลสตูดิโอส์ เริ่มต้นด้วย อกาธา ออล อะลอง ในปลาย ค.ศ. 2024 แอนิเมชันในเฟสนี้สร้างโดยมาร์เวลสตูดิโอส์แอนิเมชัน ภาพยนตร์เรื่องแรกในเฟสนี้คือ แอนท์-แมน และ เดอะ วอสพ์: ตะลุยมิติควอนตัม ฉายในเดือนกุมภาพันธ์ ค.ศ. 2023 ละครชุดเรื่องแรกในเฟสนี้คือ มหันตภัยอำพราง ออกอากาศในเดือนมิถุนายน ค.ศ. 2023 กำหนดการฉายในเฟสห้ามีการเปลี่ยนแปลงหลายครั้งเนื่องจากการนัดหยุดงานของสมาคมนักเขียนแห่งอเมริกาและแซก-อาฟตรา 2023 เควิน ไฟกี เป็นผู้อำนวยการสร้างให้กับภาพยนตร์และละครชุดทุกเรื่องในเฟสนี้ ร่วมกับ สตีเฟน บรูสซาร์ด ใน แอนท์-แมน และ เดอะ วอสพ์: ตะลุยมิติควอนตัม, ไรอัน เรย์โนลส์, ชอว์น เลวีและลอเรน ชูเลอร์ ดอนเนอร์ ใน เดดพูล & วูล์ฟเวอรีน และเนต มัวร์ ใน กัปตัน อเมริกา: ศึกฮีโร่จักรวาลใหม่
ภาพยนตร์ในเฟสนี้ ได้แก่ แอนท์-แมน และ เดอะ วอสพ์: ตะลุยมิติควอนตัม แสดงนำโดย พอล รัดและอีแวนเจไลน์ ลิลลี, รวมพันธุ์นักสู้พิทักษ์จักรวาล 3 ประกอบด้วยนักแสดงนำจำนวนมาก, เดอะ มาร์เวลส์ แสดงนำโดย บรี ลาร์สัน, ทียอนาห์ แพร์ริสและไอมาน เวลลานี, เดดพูล และ วูล์ฟเวอรีน แสดงนำโดย ไรอัน เรย์โนลส์, ฮิว แจ็กแมน, กัปตัน อเมริกา: ศึกฮีโร่จักรวาลใหม่ แสดงนำโดย แอนโทนี แมกกี และ ธันเดอร์โบลต์ส* ประกอบด้วยนักแสดงนำจำนวนมาก ภาพยนตร์ห้าเรื่องแรกทำเงินในบ็อกซ์ออฟฟิศทั่วโลกมากกว่า 3.2 พันล้านดอลลาร์สหรัฐ
ละครชุดทางโทรทัศน์ของดิสนีย์+ในเฟสนี้ ได้แก่ มหันตภัยอำพราง แสดงนำโดย ซามูเอล แอล. แจ็กสันและเบน เมนเดลโซห์น, ปีสองของ โลกิ แสดงนำโดย ทอม ฮิดเดิลสตัน, ปีสองและปีสามของแอนิเมชัน สมมุติว่า...? บรรยายโดย เจฟฟรีย์ ไรต์, เอคโค แสดงนำโดย อลาควอ คอกซ์, อกาธา ออล อะลอง แสดงนำโดย แคทริน ฮาห์น, แอนิเมชันปีแรกของ ยัวร์เฟรนด์ลีเนเบอร์ฮูดสไปเดอร์-แมน แสดงนำโดย ฮัดสัน เทมส์, ปีแรกของ แดร์เดวิล: บอร์นอะเกน แสดงนำโดย ชาร์ลี ค็อกซ์ และ ไอรอนฮาร์ต แสดงนำโดย ดอมีนีก ทอร์น ปีสองของ ข้าคือกรู้ท ให้เสียงโดย วิน ดีเซล ก็รวมอยู่ในเฟสนี้เช่นกัน เฟสห้าร่วมกับเฟสสี่และเฟสหก เป็นส่วนหนึ่งของ "เดอะมัลติเวิร์สซากา"
ภาพยนตร์

ดูเพิ่ม: รายชื่อภาพยนตร์ในจักรวาลภาพยนตร์มาร์เวล
| ภาพยนตร์ | วันที่ฉายในสหรัฐ | ผู้กำกับ | ผู้เขียนบท | ผู้อำนวยการสร้าง | สถานะ |
| --- | --- | --- | --- | --- | --- |
| แอนท์-แมน และ เดอะ วอสพ์: ตะลุยมิติควอนตัม | 17 กุมภาพันธ์ ค.ศ. 2023 (2023-02-17) | เพย์ตัน รีด | เจฟฟ์ เลิฟเนส | เควิน ไฟกี และสตีเฟน บรูสซาร์ด | ฉายแล้ว |
| รวมพันธุ์นักสู้พิทักษ์จักรวาล 3 | 5 พฤษภาคม ค.ศ. 2023 (2023-05-05) | เจมส์ กันน์ | เจมส์ กันน์ | เควิน ไฟกี | ฉายแล้ว |
| เดอะ มาร์เวลส์ | 10 พฤศจิกายน ค.ศ. 2023 (2023-11-10) | เนีย ดาคอสตา | เนีย ดาคอสตา, เมแกน แมคดอนเนลล์และเอลิสซา คาราสิก | เควิน ไฟกี | ฉายแล้ว |
| เดดพูล & วูล์ฟเวอรีน | 26 กรกฎาคม ค.ศ. 2024 (2024-07-26) | ชอว์น เลวี | ไรอัน เรย์โนลส์กับเร็ตต์ รีสกับพอล เวอร์นิคกับ เซ็บ เวลส์กับชอว์น เลวี | เควิน ไฟกี, ลอเรน ชูเลอร์ ดอนเนอร์, ไรอัน เรย์โนลส์และชอว์น เลวี | ฉายแล้ว |
| กัปตัน อเมริกา: ศึกฮีโร่จักรวาลใหม่ | 14 กุมภาพันธ์ ค.ศ. 2025 (2025-02-14) | จูเลียส โอนาห์ | ร็อบ เอ็ดเวิร์ดส์และมัลคอล์ม สเปลแมนกับดาลัน มูซงและจูเลียส โอนาห์กับปีเตอร์ แกลนซ์ | เควิน ไฟกีและเนต มัวร์ | ฉายแล้ว |
| ธันเดอร์โบลต์ส* | 2 พฤษภาคม ค.ศ. 2025 (2025-05-02) | เจค ไชรเออร์ | อีริก เพียร์สันและลี ซอง จินและโจอันนา คาโล | เควิน ไฟกี | หลังการถ่ายทำ |
ภาพยนตร์ > แอนท์-แมน และ เดอะ วอสพ์: ตะลุยมิติควอนตัม (2023)

บทความหลัก: แอนท์-แมน และ เดอะ วอสพ์: ตะลุยมิติควอนตัม
สกอตต์ แลง และ โฮป แวน ดายน์, พร้อมกับพ่อแม่ของเธอ แฮงก์ พิม และ เจเนต แวน ดายน์ และลูกสาวของแลง แคสซี เข้าไปผจญภัยครั้งใหม่ในการสำรวจ มิติควอนตัม เพื่อก้าวข้ามขีดจำกัดและเผชิญหน้ากับ แคงผู้พิชิต
ก่อนภาพยนตร์ แอนท์-แมน และ เดอะ วอสพ์ (2018) จะฉายนั้น เพย์ตัน รีดและมาร์เวลสตูดิโอส์คาดหวังว่าภาพยนตร์เรื่องที่สามของ มนุษย์มดมหากาฬ จะถูกสร้างและพูดคุยถึงประเด็นของเนื้อเรื่องที่เป็นไปได้ ในเดือนพฤศจิกายน ค.ศ. 2019 รีดกลับมาทำหน้าที่เดิมเป็นผู้กำกับ พร้อมกับ พอล รัดและอีแวนเจไลน์ ลิลลี กลับมารับบทเดิมเป็น สกอตต์ แลง / แอนท์-แมน และ โฮป แวน ดายน์ / วอสพ์ เจฟฟ์ เลิฟเนส เขียนบทภาพยนตร์ในเดือนเมษายน ค.ศ. 2020 มีการเปิดเผยชื่อเรื่องและนักแสดงใหม่ในเดือนธันวาคม การถ่ายทำเริ่มช่วงปลายเดือนกรกฎาคม ค.ศ. 2021 ที่ไพน์วูดสตูดิโอส์ในบักกิงแฮมเชอร์ และสิ้นสุดในเดือนพฤศจิกายน นอกจากนี้ ยังมีการถ่ายทำในแอตแลนตาและซานฟรานซิสโกไปจนถึงปี ค.ศ. 2022 แอนท์-แมน และ เดอะ วอสพ์: ตะลุยมิติควอนตัม ฉายรอบปฐมทัศน์เมื่อวันที่ 6 กุมภาพันธ์ ค.ศ. 2023 และฉายรอบทั่วไปเมื่อวันที่ 17 กุมภาพันธ์
แอนท์-แมน และ เดอะ วอสพ์: ตะลุยมิติควอนตัม ดำเนินเรื่องใน ค.ศ. 2026 จอนาทัน เมเจอส์ ปรากฏตัวเป็น แคงผู้พิชิต หลังจากเขาปรากฏตัวครั้งแรกเป็นตัวแปรของตัวละครที่เรียกว่า ชายผู้คงอยู่ ในปีหนึ่ง ของ โลกิ (2021) เมเจอส์ ยังแสดงเป็นตัวแปรของแคงจำนวนมากภายใน สภาของแคง รวมทั้ง อิมมอร์ทัส, รามา-ทัตและเซนจูเรียน ในฉากกลางเครดิต และวิกเตอร์ ไทม์ลีในฉากหลังเครดิต ฉากดังกล่าวมีนักแสดงรับเชิญ ทอม ฮิดเดิลสตันและโอเวน วิลสัน กลับมารับบทเดิมเป็น โลกิและโมเบียส เอ็ม. โมเบียส จาก โลกิ
ภาพยนตร์ > รวมพันธุ์นักสู้พิทักษ์จักรวาล 3 (2023)

บทความหลัก: รวมพันธุ์นักสู้พิทักษ์จักรวาล 3
กลุ่มการ์เดียนส์ออฟเดอะกาแล็กซีกำลังปรับตัวให้เข้ากับชีวิตบนโนแวร์ แต่เมื่อความทรงจำในอดีตส่วนหนึ่ง ร็อคเก็ต ปรากฏอีกครั้ง ปีเตอร์ ควิลล์ จะต้องนำกลุ่มการ์เดียนส์ไปสู่ภารกิจที่อันตรายเพื่อปกป้องร็อคเก็ตที่อาจนำไปสู่การล่มสลายของทีม
ภาพยนตร์เรื่องที่สามของ รวมพันธุ์นักสู้พิทักษ์จักรวาล มีการวางแผนไว้โดยมาร์เวลสตูดิโอส์เมื่อเดือนเมษายน ค.ศ. 2016 ในปีต่อมา เจมส์ กันน์ กลับมาทำหน้าที่เดิมเป็นผู้เขียนบทและผู้กำกับ ดิสนีย์ไล่เขาออกในเดือนกรกฎาคม ค.ศ. 2018 หลังพบข้อความทวีตที่มีประเด็นขัดแย้งในอดีตของเขา แต่กลับคำในเดือนตุลาคม และเรียกกันน์กลับมาเป็นผู้กำกับ  ในเดือนมีนาคม ค.ศ. 2019 กันน์กลับมาพร้อมกับการมีส่วนร่วมของนักแสดงหลักห้าคน การถ่ายทำจะเริ่มต้นหลังกันน์เสร็จจากภาพยนตร์ เดอะ ซุยไซด์ สควอด (2021) และละครชุดแยก พีซเมกเกอร์ (2022) ในงานซานดิเอโกคอมิก-คอน เมื่อเดือนกรกฎาคม ค.ศ. 2019 ไฟกียืนยันว่าภาพยนตร์กำลังอยู่ในระหว่างการพัฒนา ภาพยนตร์เริ่มถ่ายทำในเดือนพฤศจิกายน ค.ศ. 2021 ที่ไทรลิธสตูดิโอในแอตแลนตา และสิ้นสุดการถ่ายทำเมื่อต้นเดือนพฤษภาคม ค.ศ. 2022 รวมพันธุ์นักสู้พิทักษ์จักรวาล 3 ฉายรอบปฐมทัศน์เมื่อวันที่ 22 เมษายน ค.ศ. 2023 และฉายรอบทั่วไปเมื่อวันที่ 5 พฤษภาคม
รวมพันธุ์นักสู้พิทักษ์จักรวาล 3 ดำเนินเรื่องหลังเหตุการณ์ใน  รวมพันธุ์นักสู้พิทักษ์จักรวาล ตอนพิเศษรับวันหยุด (2022) เมื่อพูดถึงความเชื่อมโยงของภาพยนตร์กับมัลติเวิร์สซากานั้น ไฟกีกล่าวว่า รวมพันธุ์นักสู้พิทักษ์จักรวาล 3 เน้นการสรุปเรื่องราวของตัวละครการ์เดียนส์ และ "ไม่เกี่ยวกับการสร้างโลกที่ใหญ่กว่า" แม้ว่าจะยังคงเป็น "ชิ้นส่วนของปริศนา" ก็ตาม
ภาพยนตร์ > เดอะ มาร์เวลส์ (2023)

บทความหลัก: เดอะ มาร์เวลส์
ขณะที่ โมนิกา แรมโบ กำลังสืบสวนรูหนอนที่เชื่อมโยงกับครี พลังของเธอพัวพันกับพลังของ กมลา ข่าน และแครอล แดนเวอร์ส ทั้งสามคนร่วมมือกันเพื่อหาสาเหตุว่าทำไมพวกเขาถึงสลับที่กันทุกครั้งที่ใช้พลัง
ณ งานซานดิเอโกคอมิก-คอน เมื่อเดือนกรกฎาคม ค.ศ. 2019 ไฟกียืนยันว่าภาพยนตร์ภาคต่อของ กัปตัน มาร์เวล (2019) กำลังอยู่ในการพัฒนา เมื่อเดือนมกราคม ค.ศ. 2020 เมแกน แมคดอนเนลล์ ทำหน้าที่เป็นผู้เขียนบทภาพยนตร์และ บรี ลาร์สัน กลับมารับบทเดิมเป็น แครอล แดนเวอร์ส / กัปตัน มาร์เวล สตูดิโอต้องการผู้กำกับหญิงสำหรับภาพยนตร์มากกว่าให้ แอนนา โบเดน และ ไรอัน เฟล็ก กลับมากำกับอีกครั้งจากการกำกับภาพยนตร์เรื่องแรก โดย เนีย ดาคอสตา ได้รับการว่าจ้างให้เป็นผู้กำกับในเดือนสิงหาคม และเธอก็เขียนบทภาพยนตร์ร่วมกับ เอลิสซา การาซิก ภาพยนตร์ประกาศชื่อเรื่องคือ กัปตัน มาร์เวล 2 ในเดือนธันวาคม ค.ศ. 2020 ก่อนจะเปลี่ยนชื่อเรื่องอย่างเป็นทางการเป็น เดอะ มาร์เวลส์ ในเดือนพฤษภาคม ค.ศ. 2021 การถ่ายทำของกองสองเริ่มต้นในกลางเดือนเมษายน ค.ศ. 2021 ที่รัฐนิวเจอร์ซีย์ ขณะการถ่ายทำหลักเริ่มต้นในเดือนสิงหาคมที่ไพน์วูดสตูดิโอส์ในบักกิงแฮมเชอร์, ลองครอสสตูดิโอส์ในเซอร์รีย์, และในโตรเปอา มีการถ่ายทำที่ลอสแอนเจลิส และสิ้นสุดการถ่ายทำในเดือนพฤษภาคม ค.ศ. 2022 เดอะ มาร์เวลส์ กำหนดฉายวันที่ 10 พฤศจิกายน ค.ศ. 2023
เดอะ มาร์เวลส์ ดำเนินเรื่องใน ค.ศ. 2026 หลังเหตุการณ์ใน มหันตภัยอำพราง และ มิสมาร์เวล ละครชุดของดิสนีย์+ และดำเนินเรื่องต่อจาก กัปตัน มาร์เวล โดยมี ไอมาน เวลลานี, ซาการ์ เชค, เซโนเบีย ชรอฟฟ์และโมหัน กปูร กลับมารับบทเดิมเป็น กมลา ข่าน / มิสมาร์เวล, อาเมียร์ ข่าน, มูนีบา ข่านและยูซุฟ ข่าน ตามลำดับ ทียอนาห์ แพร์ริส กลับมารับบทเดิมเป็น โมนิกา แรมโบ วัยผู้ใหญ่จากละครชุด วันด้าวิสชั่น (2021) หลังจากก่อนหน้านี้ตัวละครนี้แสดงเป็นเด็กโดย อากิระ อัคบาร์ ใน กัปตัน มาร์เวล ในขณะที่ ลาชานา ลินช์, เทสซา ธอมป์สันและเฮลี สไตน์เฟลด์ กลับมารับบทเดิมเป็น มาเรีย แรมโบ, วัลคิรี และเคต บิช็อป ตามลำดับ ในฉากกลางเครดิต เคลซีย์ แกรมเมอร์ ปรากฏตัวเป็น แฮงค์ แม็กคอย / บีสต์ โดยเป็นตัวละครอีกเวอร์ชันหนึ่งจากที่เขาเคยแสดงในภาพยนตร์ชุด X-เม็น ของ ทเวนตีท์เซนจูรีฟอกซ์ เรื่อง X-เม็น รวมพลังประจัญบาน (2006) และ X-เม็น สงครามวันพิฆาตกู้อนาคต (2014) ขณะที่ลินช์ปรากฏตัวเป็นตัวละครอีกเวอร์ชันหนึ่งของมาเรียในชื่อ ไบนารี